次韻竹米
作者：汪炎昶
朝代：宋

paragraphs: 天災集午未，豈意非虛傳。
忽從坦夷中，如墮崔嵬巔。
年年稻半穫，間日民一飦。
性命毫毛輕，骨肉草芥捐。
惟類偶遺脫，此君所安全。
春花簇墜露，夏實攢荒烟。
陟危虎豹怒，縋峻蘿葛纏。
採揉簸殻凈，蒸曝舂粒堅。
捉筐兒臝股，力杵婦聳肩。
功與稻粱並，狀如牟麥然。
俚語漫紀實，敢希輯爲編。